Sygeplejeskolen i Sønderborg er på vej væk, sergentuddannelsen er nedlagt. Og da Sønderborg i år også mistede kandidatuddannelsen i kinesisk på Syddansk Universitet, var det endnu en udvanding af den sønderjyske kommunes uddannelsesmiljø – og dens udviklingsmuligheder.

En undersøgelse fra organisationen Danmark på Vippen, der arbejder for et mindre skævt Danmark, viser, at eksemplet langtfra er det eneste.

Landets yderområder udsultes for videregående uddannelser, som koncentreres i de større byer. Udviklingen er fortsat frem til i år, så over 80 procent af de videregående uddannelsespladser nu er koncentreret i de fem største bysamfund: Hovedstadsregionen, Aarhus, Odense, Aalborg og Roskilde.